પપ્પાજી વાત શરૂ કરે તે પહેલાં જ ગોપાલીએ કહ્યું : ‘પપ્પાજી, આપ રજા આપો તો મારી પાસે ઠંડા પાણીની બોટલ છે. એક ગ્લાસ પાણી આ ભાઈને પિવડાવું ? જેને ભૂખતરસનું ભાન ન હોય એને ખવડાવવું-પિવડાવવું એ પુણ્યનું નહીં, પણ માનવતાનું કામ છે….બિચારો….!’ પપ્પાજીએ સમ્મતિ આપી એટલે ગોપાલીએ પાણીનો ગ્લાસ પેલા ભાઈના હાથમાં પકડાવ્યો કે તરત જ જાણે જ્વાળામુખી ફાટી નીકળ્યો ! એનો શાન્ત-સૌમ્ય ચહેરો વિકરાળ બની ગયો. પાણીનો ગ્લાસ એણે ગોપાલીના મોં પર ઠાલવી દીધો. અને જોરજોરથી બૂમો પાડવા લાગ્યો : ‘બેઈમાન, દગાબાજ… તમામ છોકરીઓ જુઠ્ઠી….બદમાશ !’